Ainhoa Ruiz de Infante Kortazar

Ainhoa Ruiz de Infante Kortazar (Otxandio, 2001) bizkaitar esku-huskako pilotaria da. 2021ean Ados Pilota, emakumezkoen lehen pilota talde profesionalaren partaideetako bat izan zen.

 Bizitza. 
Betidanik pilotazale amorratua izan da. Lau urterekin Otxandioko frontoian jokatzen zuen. Aitarengandik datorkio zaletasuna. Ainhoak gustuko zuen aita ikustea lagunekin jolasten. Hamabi urterekin, Lehen Hezkuntzako seigarren mailan, partida mistoak jokatzeari utzi zion, “mutilak neskak baino indartsuago agertzen baitziren”.  Aldi batean utzita egon ostean, 2018an, 17 urterekin heldu zion berriro kirol horri, eta Emakumeen Master Cup-ean hartu zuen parte, Binakako eta Lau eta Erdiko modalitateetan, Promozio mailan.  

 Pilotari ibilbidea 
2018an, Emakumeen Master Cup-eko deialdiaren aurrean frontoira itzuli zen. Euskal Herritik ez ezik, Bartzelonatik, Valentziatik edo Zaragozatik etorritako ehun pilotari baino gehiago bildu zituen lehiaketak. Ainhoaren esanetan:“Garrantzitsua iruditzen zait horrelako ekitaldiak antolatzea, emakumezko pilotariei ikusgarritasuna eskaintzen dietenak. Horrek agerian uzten du emakumeen artean ere badagoela zaletasuna, eta nire ustez, pixkanaka, modalitate honek komunikabideetan ere oihartzun handiagoa izatea lortuko du.”Ainhoaren lehen garaipen handia 2019ko Bizkaiko txapelduna izatea izan zen, Errigoitin jokatu zen Esku Huskako Lau t 'erdiko txapelketan. Ainhoak azaldu zuenez, irabaztea pentsatu gabe atera zen jokatzera, baina azkenean emaitza estu batekin (22-20) lortu zuen pilotari gazteak domina senior mailan, Ainhoa Romero lemoarraren aurka jokatutako partidan.
2020ko urrian, Ainhoa Ruiz de Infante eta Maite Ruiz de Larramendi txapeldunak izan ziren Bergaran nagusien mailan, Iera Agirre Iturriaga eta Olatz Ruiz de Larramendiri 22-17 irabazi ondoren.

 Ados Pilota, emakumezkoen lehen pilota talde profesionala 
2021eko maiatzaren 24an Leitzan (Nafarroa Garaia) aurkeztu zen taldea. Taldekideek lan kontratua eta aseguru pribatua ere izan zuten. Maite Ruiz de Larramendi eta Iera Agirre Iturriaga esku huskako pilotariek sustatu zuten taldea eta hasieran Bizkaia, Gipuzkoa eta Nafarroako lehen mailako hamahiru pilotarik osatutako egitura osatu zen. Taldeko kideak Iera Agirre Iturriaga, Andrea Aldaregia, Amaia Aldai, Eneritz Arrieta, Olatz Arrizabalaga, Irantzu Etxebeste, Ainhoa Ruiz de Infante (aurrelariak), Naroa Agirre, Gentzane Aldai, Naroa Elizalde Etxekolonea, Oihana Orbegozo, Maite Ruiz de Larramendi eta Olatz Ruiz de Larramendi (atzelariak) izan ziren. Aritz Altadill -palista profesional ohia- prestatzaile fisiko lanetan jardun zuen eta Juan Martinez de Irujo, Fernando Goñi, Patxi Eugi eta Peio Martinez de Eulate entrenatzaile tekniko lanetan. 

2022ko uztailean, Ainhoa Ruiz de Infantek finalaurreko Txumulutxuetako Emakumezkoen partida jokatu zuen Gazteleku klubeko Nora Mendizabalen aurka. 22-16 irabazi eta finalerako sailkatu zen.

2024ko apirilean, txapelduna izan zen Leire Galeano antzuolar bikotearekin batera. Adosek antolatutako Txapelketako finalean 17-22 irabazi zuten Maddi Barrokal eta Naroa Agirre bikotearen aurka.

2025eko otsailean, Otxandiok Ados klubaren Binakako Pilota Txapelketako jardunaldia antolatu zuen. Bertan, Ainhoa Ruiz de Infante aurrelari herritarrak Orbegozo izan zuen bizkarzain. Aranburu-Mujika bikotearen aurka jokatu zuen bikoteak.

2025eko azaroan, Arrigorriagan jokatu ziren Lau t 'erdiko Laboral Kutxa Masterreko kategoria ezberdinetako kanporaketak eta elite mailan. Ainhoa Ruiz de Infante Oxandioko aurrelariak sasoi betean zegoela erakutsi zuen, 22-7 irabazi baitzion Naia Bertiz Babaze sunbildarrari, kolore bakarreko dueluan.

 Erreferentziak 

 Kanpo estekak 

Kategoria:Otxandiarrak
Kategoria:Emakume pilotariak
Kategoria:Euskal Herriko pilotariak
Kategoria:Emakume kirolariak
Kategoria:Euskal Herriko kirolariak
Kategoria:Bizkaiko pilotariak
Kategoria:Bizkaiko kirolariak